b'\n_START_ARTICLE_\nBelorepec\n_START_SECTION_\nOpis\n_START_PARAGRAPH_\nBelorepec je velika, \xc4\x8dokata ujeda, ki zraste od 69 do 91 cm in ima razpon peruti med 200 in 240\xc2\xa0cm. Pri teh pticah, kot pri ve\xc4\x8dini ujed, je samica ve\xc4\x8dja od samca. Zna\xc4\x8dilnost tega orla so \xc5\xa1iroke peruti, zelo kratek klinast rep bele barve (pri odraslih pticah, medtem ko je rep pri mladih pticah enake barve kot telo) in mo\xc4\x8dan rumen kljun. V letu je videti kot deska, saj so krila pa vsej dol\xc5\xbeini enako \xc5\xa1iroka, dlanska peresa pa ima, kot veliko orlov, \xc5\xa1iroko razprta. Glavo dr\xc5\xbei iztegnjeno naprej, tako, da sta dol\xc5\xbeina glave in repa pribli\xc5\xbeno enaki._NEWLINE_Ogla\xc5\xa1a se podobno kot sivi galeb, z lajajo\xc4\x8dim, hripavim \xc2\xbbkrau\xc2\xab.\n_START_SECTION_\nRaz\xc5\xa1irjenost\n_START_PARAGRAPH_\nRaz\xc5\xa1irjen je od severne, vzhodne in ju\xc5\xbene Evrope proti vzhodu do Kam\xc4\x8datke in Japonske ter v Severni Ameriki. Njegovo \xc5\xbeivljenjsko okolje so morske obale ter bregovi rek in jezer, kjer se hrani prete\xc5\xbeno z ribami do te\xc5\xbee 8 kg ter vodnimi pticami (race, gosi, labodi, ponirki, \xc4\x8daplje, \xc5\xa1torklje, \xc5\xbeerjavi, ...). Poleg tega so postojnina hrana tudi razni sesalci (zajci, lisice, ...). Pogosto se hrani tudi z mrhovino._NEWLINE_Gnezdi v gnezdih, ki jih zgradi na drevesih ali na tleh in sicer februarja in marca.\n_START_SECTION_\nZanimivosti\n_START_PARAGRAPH_\nBelorepec naj bi bil, po splo\xc5\xa1nem prepri\xc4\x8danju, ptica, upodobljena v grbu Poljske. Sinonim za belorepca, postojna, je stara slovenska beseda za orla, po kateri je dobilo ime mesto Postojna in se kot motiv pojavi v mestnem grbu.'